Hett er drum söle verruckt sii mit de wält und mit siich? Äigetli schoo. Uf der andere siite isch ja nöd èèr tschuld am frei­schpruch. Èèr hät sini aarbet guet ggmacht. Em Güürps häd er zwaar nüüt chönen aahänke, aber em Vögeli, wo de Chollbruner verschosse hät, dèm häd er d taat naaggwise, das isch sinere mäinig naa suneklaar.  Imm scho, em schtaatsaawalt zur hauptsach au,  de zwee schtaarvertäidiger gaar nöd. Und s ggricht hät de Vögeli la lauffe.  Das isch esoo choo: De tokter Wèètli chund amene morge früe i sis büro und deet liit de Hansjürg Chollbruner - verschosse. De Chollbruner schaffet vil i d nacht ine, i siim büro, nöd i dèm vom Wèètli. Werum liid er dänn näbet em Wèètli siim pult? De Wèètli verschtaat das nööd, und der Ääschmen au nöd. De Wèètli cha nüüt säge dezue, was de lütnand eener tunkt, er well nüüt säge. Find heb de Chollbruner ekäi, sovil er wüss,  mäint de Wèètli. Und de lütnand glaubt au das nöd. Schliessli känt er de Wèètli us eme früendrige fall. 1  Scho säb maal häd dèè mee ggwüsst, als gsäit.  Mee als äimaal isch der Ääschme a de Badenerschtraass gsii, bi de TURIMOBILIEN AG, zum em seriööse hèr Wèètli fraage schtele. De rächtsaawalt und tröihänder Wèètli gseed uus, wie wä mer em ooni z tänke sini milioone chönt aavertroue: de schwaarz naadleschträiffenaazuug, di langwiilig grawatte, di schnuergraad schäitlen i de  wiisse haar, di uufmèrksame blauen auge - sonen maa cha doch niemert pschiisse! Aber em Ääschme siin koleeg Pünter vo de ‹drooge› häd en uf mee als äim organigramm, mit eme fraagezäiche hinder em name, und siin andere koleeg Burkert känt en als gältwäscher, mit eme fraagezäiche hinder em name. De komissaar Gäiser vo de bundespolizei hät sini imformazioone gèèrn aaggnaa und sälber wenig usegglaa. All drei händ iri akte naagfüert, aber vilmaal chunt voor: «em ghööresäge naa», «er söll scho ...», «aagäblich  häd er ...»  _____________________________